text: Fem personer er indlagt efter trafikulykke
  06 maj 2013 kl. 04.43
  Bil kørte over for rødt lys i Fredericia og ramte anden bil. Fem personer er indlagt efter ulykken.
  Fem personer ligger på sygehuset efter en trafikulykke i Fredericia søndag eftermiddag. Her stødte to biler sammen i et lyskryds i byen.
  Ulykken skete kort før klokken 17 i krydset mellem Vestre Ringvej og Strandvejen, oplyser Sydøstjyllands Politi.
  - Den ene part er formentlig kørt over for rødt lys, så det er en færdselsforseelse, der ligger til grund for ulykken, fortæller politiets vagtchef, Lars Grauslund, til Ritzau.
  Politiet fortæller natten til mandag, at de implicerede har pådraget sig mindre skader, og ingen skulle være i livsfare. Alle fem bliver formentlig udskrevet i løbet af mandagen.
  De tilskadekomne er indlagt på sygehusene i Fredericia og Kolding til behandling for deres kvæstelser.
  